તેમના મૃત્યુની ઘટના એક ચમત્કાર સમી છે. તેમની ધર્મની બહેન રાજપૂત રાણી મકલીબહેનને મામૈદેવના આશિષથી જામનંદાજી નામનો પુત્ર થયો. તે સિંધનો રાજા થયો. તે વખતે સિંધમાં મુસ્લિમોનો પ્રભાવ વિસ્તરી રહ્યો હતો. મૌલવીઓના કહેવાથી રાજા જામનંદાજીએ મામૈદેવની શક્તિના પરચારૃપે દિલ્હીનો બાદશાહ અલ્લાઉદ્દીન ખીલજી તે સમયે શું કરે છે તે બતાવવાનું કહ્યું અને મામૈદેવે તેને દિલ્હી દરબાર અને બાદશાહનો રંગમહેલ કાંસાના થાળમાં બતાવ્યા આથી જોઈને જામનંદાજી ગભરાયો, મામૈદેવ પોતાના દુશ્મનોને પોતાની ખાનગી વાત જણાવશે એવા ડરથી તેમનો શિરચ્છેદ કર્યો. કપાયેલું મસ્તક નીચે જમીન પર પડવાના બદલે તેમના લાંંબા થયેલા હાથમાં ઝલાયું અને આ મસ્તકને પકડીને તેમનું ધડ સમૈનગરથી મકલી ગામ સુધી ચાલીને પહોંચ્યું, રસ્તામાં તેમણે જગતનું રહસ્ય, સૃષ્ટિનું સર્જન, આવનારા યુગનું ભાવિ નવ લાખ દુહાઓમાં ભાખ્યું. આ દુહાઓને વેદ કહેવાય છે, જે અગમવાણી કે મામૈવાણી તરીકે પણ ઓળખાય છે.